Likumprojekts

**Grozījumi likumā „Par nekustamā īpašuma ierakstīšanu zemesgrāmatās”**

Izdarīt likumā "Par nekustamā īpašuma ierakstīšanu zemesgrāmatās" (Latvijas Republikas Saeimas un Ministru Kabineta Ziņotājs, 1997, 5.nr.; 1999, 14.nr.; 2001, 1.nr.; 2008, 3.nr.) šādus grozījumus:

1. Aizstāt visā tekstā vārdus „likums „Par dzīvokļa īpašumu”” (attiecīgā locījumā) ar vārdiem „Dzīvokļa īpašuma likums” (attiecīgā locījumā).

2. Aizstāt visā tekstā vārdus „likums „Par valsts un pašvaldību mantas atsavināšanas kārtību”” (attiecīgā locījumā) ar vārdiem „[Publiskas personas mantas atsavināšanas likumā](http://www.likumi.lv/doc.php?id=68490)” (attiecīgā locījumā).

3. Izteikt 4.pantu šādā redakcijā:

**„4.pants.** Nostiprinājuma lūgumam dokumenti pievienojami šajā likumā un Zemesgrāmatu likumā noteiktajos gadījumos. Zemesgrāmatu nodaļas tiesnesis nekustamā īpašuma ierakstīšanai nepieciešamo informāciju par zemes vienības robežu plānu un ēkas (būves) kadastrālo uzmērīšanu iegūst Nekustamā īpašuma valsts kadastra informācijas sistēmā (turpmāk – Kadastra informācijas sistēma). Ieskatīšanās Kadastra informācijas sistēmā pielīdzināma attiecīgo ziņu iegūšanai no dokumenta papīra formā.”

4. Izslēgt 6.pantu.

5. Izteikt 15.pantu šādā redakcijā:

**„15.pants.** Ierakstot saskaņā ar šā likuma 13.pantu zemesgrāmatā ēkas (būves), zemesgrāmatas nodalījuma pirmajā daļā izdarāma atzīme: „Ēka (būve) saistīta ar zemes vienību (kadastra apzīmējums)”.”

6. Izslēgt 16.pantu.

7. Izteikt 19.pantu šādā redakcijā:

„**19.pants.** Zemesgrāmatā nav ierakstāmas mazēkas un pagaidu būves. Tāpat zemesgrāmatā kā patstāvīgi īpašuma objekti nav ierakstāmas šādas inženierbūves – meliorācijas sistēmas, kurām nav ēku pazīmju, sliežu ceļi, cauruļvadi, cauruļvadu līnijas, elektronisko sakaru tīkli, sakaru un elektropārvades līnijas, apgaismes būves un žogi un saskaņā ar būvju klasifikācijas noteikumiem citas inženierbūves, kas saskaņā ar Dzelzceļa likumu ietilpst dzelzceļa infrastruktūrā”.”

8. Aizstāt 20.pantā vārdus „Valsts zemes dienestā” ar vārdiem „Kadastra informācijas sistēmā.”

9. Aizstāt 26. pantā skaitli „16.” ar skaitli „15.”.

10. Aizstāt 35.pantā skaitli „16.” ar skaitli „15.”.

11. Izteikt 45.pantu šādā redakcijā:

**„45.pants.** Īpašuma tiesības uz dzīvokļiem, kas iegūti privātpersonām piederošā dzīvojamā mājā, nostiprināmas zemesgrāmatā, ja dzīvojamā māja ir ierakstīta zemesgrāmatā un dzīvokļa īpašumi reģistrēti Kadastra informācijas sistēmā.”

Tieslietu ministrs J.Bordāns

05.02.13. 15:47

297

I.Reizina

67046137, Ingrida.Reizina@tm.gov.lv